Wobšěrny dróhotwarski projekt w Jenkecach traje dwě lěće
Jenkecy (CS/SN). Na poćežowanja najwšelakorišeho razu dyrbja so wobydlerjo Jenkec (Jenkwitz) w přichodnymaj lětomaj nastajić. Hłowna dróha přez wjes budźe po dołhosći něhdźe 1 200 metrow wobšěrnje wutwarjena. Zo bychu dotal njerozrisane prašenja rozłožili, přewjedźechu zawčerawšim w Bošecach (Baschütz) wobydlersku zhromadźiznu, na kotruž je tójšto zajimcow přišło. Na prašenja wjesnjanow wotmołwichu wjesnjanosta Olaf Reichert, Jens Denk z Lětońskeje (Litten) twarskeje firmy SLB a René Dürlich z dróho- a hłubokotwarskeho wotrjada krajnoradneho zarjada.
Mjez druhim připosłucharjo zhonichu, zo njetraje dróhotwar kaž dotal planowane tři lěta, ale jenož dwě. Ze změnjenym rozdźělenjom twarskich wotrězkow móža cyłkowny čas přikrótšić. Tak chcedźa wot 15. apryla najprjedy wotrězkaj zapadnje a wuchodnje wjesneho srjedźišća twarić, dokelž stej wonej trochu njekomplikowanišej. Wjesne srjedźišćo ze swojimi křiwicami a wuskimi městnami, kotrež twarske dźěła poćežuja, budźe w lěće 2020 na rjedźe.
szl_Latn szl_Latn szl_Latn